Umræða um neytendamál lendir óþarflega oft í þeim farvegi að einblína eingöngu á verðmiða . Verðmiðinn er vissulega mikilvægur og hér á Íslandi greiðum við vöru og þjónustu dýru verði . En við þurfum líka að huga að því hvernig upphæðin er tilkomin . Of oft er ástæðna að leita í því hversu mikið fé rennur í vasa hinna örfáu , þeirra sem stunda sjálftökuna í fyrirtækjum landsins , greiða sér til dæmis arð langt umfram framleiðni , svo dæmi sé tekið . Það er nefnilega kostnaðarsamt að halda uppi auðstétt í litlu landi . En stundum er lágt verð til neytenda líka til komið vegna þess að svínað er á fólki . Þrælakistur heimsins eru þar nærtækt dæmi . Mörg störf í hinu nýja harkhagkerfi ( gig economy ) eru líka unnin fyrir skammarlega lágt endurgjald og fólk er snuðað um veikindarétt , orlofsrétt og hvíldarrétt . Látið er að því liggja að þetta sé sveigjanleg vinna og þar með notalegur lífsstíll . En þetta fyrirkomulag íhlaupavinnu er sennilega nær því að mæta niður á bryggju á hverjum degi upp á von og óvon . Og þegar vinnu er að fá þá er ekkert annað að gera en að taka hana alla . Hvaða áhrif hefur þetta á neytendur ? Auglýsing Nærtækt dæmi má taka af því þegar kapítalisminn tekur yfir deilihagkerfið . Eitt er að gista í híbýlum annarra en annað er að gista í íbúð sem er rekin af fjárfestingamönnum en stendur utan reglna um hollustuhætti og eldvarnir þar sem hún er markaðssett sem heimagisting . Eitt er að fá far með einhverjum á leið til vinnu en annað að setjast upp í bíl hjá bílstjóra sem tekur sér aldrei hvíld þar sem tekjur hans eru ekki upp í nös á ketti og fyrirtækið sem hann vinnur ( ekki ) hjá er undanþegið reglum um hvíldartíma , allt í nafni sveigjanleika . Öryggi okkar allra getur þannig verið stefnt í tvísýnu . Að sama skapi er oft ódýrara og einfaldara að framleiða vöru sem fer illa með umhverfið og er jafnvel full af eiturefnum . Hagsmunir neytenda , hagsmunir vinnandi fólks og hagsmunir náttúrunnar verða að fara saman . Því neytendamál eru líka einn liður í því að byggja upp gott og sjálfbært samfélag , en ekki að skila samfélaginu og náttúrunni af okkar í verra ásigkomulagi til komandi kynslóða . Um helgina verður gengið til kosninga í Neytendasamtökunum . Sú sem þetta ritar er í framboði til stjórnar ásamt hópi fólks – þar á meðal er Rán Reynisdóttir formannsframbjóðandi – sem vill blása nýju lífi í samtökin og efla samstöðu neytenda , í víðu samhengi eins og hér er rakið . Því samstaða neytenda er lykilþáttur í að koma í veg fyrir að sérhagsmunir hinna fáu trompi almannahag . Höfundur er frambjóðandi til stjórnar Neytendasamtakanna . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .